Source: http://www.futuresandoptions.gr/%CE%BE%CE%B5%CE%BA%CE%B9%CE%BD%CE%BF%CF%8D%CE%BD-%CE%BF%CE%B9-%CE%B1%CE%B9%CF%84%CE%AE%CF%83%CE%B5%CE%B9%CF%82-%CF%83%CF%84%CE%BF%CE%BD-%CE%BF%CE%B1%CE%B5%CE%B4/
Timestamp: 2017-08-19 05:41:08+00:00
Document Index: 30073915

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ\n']

Ξεκινούν οι αιτήσεις στον ΟΑΕΔ για το νέο πρόγραμμα 15.000 θέσεων εργασίας – Futures and Options
Την Πέμπτη 24 Μαρτίου 2016 ξεκινά η υποβολή αιτήσεων για το νέο πρόγραμμα του ΟΑΕΔ «Πρόγραμμα επιχορήγησης επιχειρήσεων για την απασχόληση 15.000 ανέργων που βρίσκονται σε ιδιαίτερα μειονεκτική θέση, ηλικίας άνω των 50 ετών». Αιτήσεις κάνουν οι επιχειρήσεις στην ιστοσελίδα Oaed.gr
Στο πρόγραμμα του ΟΑΕΔ δικαιούνται να συμμετάσχουν επιχειρήσεις που κατά το 12μηνο πριν τον μήνα υποβολής της αίτησής τους δεν έχουν προβεί σε μείωση προσωπικού, ενώ οι προσλήψεις ανέργων, μέσω του προγράμματος, πρέπει να αντιπροσωπεύουν καθαρή αύξηση του αριθμού εργαζομένων της επιχείρησης.
Το ύψος της επιχορήγησης ανέρχεται στο 50% του μηνιαίου μισθολογικού και μη μισθολογικού κόστους του ωφελούμενου, με ανώτατο όριο τα 500 ευρώ. Στο μισθολογικό και μη μισθολογικό κόστος (και στην επιχορήγηση) συμπεριλαμβάνονται οι ακαθάριστες πραγματικές μηνιαίες αποδοχές και οι εισφορές που βαρύνουν τον εργοδότη, όπως επίσης οι αποζημιώσεις του Δώρου Χριστουγέννων, Δώρου Πάσχα και Επιδόματος Αδείας. Οι αποζημιώσεις αυτές καταβάλλονται κατά τον μήνα στον οποίο αντιστοιχούν, μέχρι συμπληρώσεως του ανώτατου ποσού της επιχορήγησης. Η συνολική διάρκεια της επιχορήγησης είναι εννέα μήνες, ενώ μπορεί να επεκταθεί για επιπλέον εννέα μήνες εφόσον ο εργοδότης υποβάλει σχετική αίτηση εντός 30 ημερολογιακών ημερών από τη λήξη της αρχικής επιχορήγησης.
Το συνολικού προϋπολογισμού 60.000.000 ευρώ για τα έτη 2016-2019 πρόγραμμα χρηματοδοτείται από τον Ενιαίο Λογαριασμό για την Εφαρμογή Κοινωνικών Πολιτικών (Ε.Λ.Ε.Κ.Π.). Οι εργοδότες που ενδιαφέρονται να ενταχθούν στο πρόγραμμα υποβάλλουν ηλεκτρονικά την αναρτημένη στην ιστοσελίδα του Οργανισμού (oaed.gr) αίτηση υπαγωγής – υπεύθυνη δήλωση, που εμπεριέχει την εντολή κενής θέσης, (μέχρι εξάντλησης των διαθέσιμων θέσεων του προγράμματος), υπό την προϋπόθεση να έχουν παραλάβει κλειδάριθμο από τα ΚΠΑ2 ΟΑΕΔ της περιοχής τους, με τον οποίο έχουν πρόσβαση στις Ηλεκτρονικές Υπηρεσίες (e- services).
Σε σύντομο χρονικό διάστημα ο ΟΑΕΔ κοινοποιεί στους ενδιαφερόμενους την εγκριτική απόφαση υπαγωγής τους στο πρόγραμμα. Οι ωφελούμενοι άνεργοι θα πρέπει επίσης να έχουν συμπληρώσει το τυποποιημένο έντυπο εξατομικευμένης προσέγγισης και να διαθέτουν συμπληρωμένο Ατομικό Σχέδιο Δράσης και να είναι Έλληνες πολίτες ή πολίτες άλλου κράτους μέλους της ΕΕ ή ομογενείς με δικαίωμα διαμονής και απασχόλησης στη χώρα μας ή πολίτες τρίτων χωρών που έχουν άδεια διαμονής για εξαρτημένη εργασία τουλάχιστον για όσο χρονικό διάστημα διαρκεί το πρόγραμμα.
Ο ΟΑΕΔ, εφαρμόζοντας για πρώτη φορά στο πρόγραμμα αυτό τη νέα διαδικασία επιλογής υποψηφίων για πρόσληψη ανέργων, προσφέρει στις επιχειρήσεις και στους εργοδότες που έχουν λάβει εγκριτική απόφαση υπαγωγής, τη δυνατότητα να κάνουν μια προεπιλογή των υποψηφίων που θεωρούν κατάλληλους για τη θέση εργασίας που ανοίγουν, μέσω των Ηλεκτρονικών Υπηρεσιών του Οργανισμού και των Βιογραφικών Σημειωμάτων που είναι καταχωρημένα στη βάση δεδομένων του (βλ. σχετικό Δελτίο Τύπου: Ο ΟΑΕΔ εγκαινιάζει νέα διαδικασία αναζήτησης και επιλογής υποψηφίων για πρόσληψη ανέργων από τις επιχειρήσεις 16-3-2016). Αναλυτικότερα, οι όροι και προϋποθέσεις συμμετοχής στο «Πρόγραμμα επιχορήγησης επιχειρήσεων για την απασχόληση 15.000 ανέργων που βρίσκονται σε ιδιαίτερα μειονεκτική θέση, ηλικίας άνω των 50 ετών» αναγράφονται στη σχετική Δημόσια Πρόσκληση που είναι αναρτημένη στον διαδικτυακό τόπο του ΟΑΕΔ (oaed.gr).
ανέργων απασχόληση επιχορηγούμενες θέσεις εργασία Κοιν.Σ.Επ. νέο πρόγραμμα του ΟΑΕΔ νέο πρόγραμμα του ΟΑΕΔ «Πρόγραμμα επιχορήγησης επιχειρήσεων ΟΑΕΔ χρηματοδότηση	2016-03-23
Tags ανέργων απασχόληση επιχορηγούμενες θέσεις εργασία Κοιν.Σ.Επ. νέο πρόγραμμα του ΟΑΕΔ νέο πρόγραμμα του ΟΑΕΔ «Πρόγραμμα επιχορήγησης επιχειρήσεων ΟΑΕΔ χρηματοδότηση
Previous Πρόγραμμα για 15.000 ανέργους 18-24 ετών. ΟΑΕΔ
Next Παράταση για το πρόγραμμα ενίσχυσης πτυχιούχων του ΕΣΠΑ